Diari Oficial de la Generalitat Valenciana


Sumari del DOGV 8774, del 30-03-2020 (2020/2500)

Bases de la convocatòria d'una borsa de treball de personal monitor de temps lliure.
------------------------------------------------------------------------------------

### Dades del document

Número de DOGV
:   8774

Data del DOGV
:   30-03-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/2500


Data del document
:   10-03-2020

Organisme emissor
:   Ajuntament de Montserrat

Tipus de document
:   Anunci

Descriptors 

:   * Montserrat
    * concurs administratiu

Bases de la convocatòria d'una borsa de treball de personal monitor de temps lliure. [2020/2500]  
1. Objecte de la convocatòria  
La present convocatòria té com a objecte la constitució d'una borsa de treball per a efectuar la contractació temporal de persones per a dur endavant activitats de temps lliure infantil i juvenil programades per l'Ajuntament de Montserrat.  
  
2. Funcions del lloc  
Les persones que es contracten, amb la titulació requerida i l'experiència acreditada, seran les encarregades de realitzar les activitats del projecte a dur a terme sota la coordinació de la direcció i tindran les funcions que especifica l'article 27 del Decret 86/2015, de 5 de juny, del Consell, pel qual es desplega reglamentàriament la Llei 18/2010, de 30 de desembre, de la Generalitat, de joventut de la Comunitat Valenciana.  
  
Els treballs es desenvoluparan mitjançant un contracte laboral, de caràcter temporal, a temps parcial en funció de la durada i l'horari de l'activitat que calga exercir, i estaran supervisats per personal públic competent.  
El salari serà el que reflectisca el conveni del sector en vigor, inclosa la part proporcional de pagues extres i vacances.  
  
3. Normativa aplicable  
La present convocatòria es regirà per allò que s'ha disposat en aquestes bases i pel que estableix el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic; la Llei 10/2010, de 9 de juliol, de la Generalitat Valenciana, d'ordenació i gestió de la funció pública valenciana; la Llei 7/1985, de 2 d'abril, reguladora de les bases de règim local; el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana; el Reial decret 364/1995, de 10 de març, pel qual s'aprova el Reglament general d'ingrés del personal al servei de l'Administració general de l'Estat i de provisió de llocs de treball i promoció professional del personal funcionari civil de l'Administració general de l'Estat, i el Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
  
  
4. Requisits de les persones aspirants  
Per a poder ser admeses, les persones aspirants hauran de reunir els requisits següents:  
a) Tindre la nacionalitat espanyola o la de qualsevol estat membre de la Comunitat Europea, o complir el que estableix l'Estatut Bàsic de l'Empleat Públic respecte a l'accés a la funció pública.  
b) Haver complit setze anys i no excedir, si és el cas, de l'edat màxima de jubilació forçosa o d'aquella altra que puga establir-se per llei.  
  
c) No patir malaltia, ni estar afectades per limitació física o psíquica incompatible amb l'exercici de les funcions o que les impossibilite.  
  
d) Estar en possessió del títol de graduat en ESO o equivalent.  
e) Estar en possessió del curs de monitor o monitora d'activitats de temps lliure educatiu infantil i juvenil o similar obtingut a través d'alguna de les entitats acreditades oficialment.  
f) Aportar certificat negatiu de delictes contra la llibertat sexual.  
g) Tindre certificat vigent per a manipular aliments.  
h) Estar en possessió del títol de nivell C1 de coneixements de valencià expedit per la Junta Qualificadora o equivalent, o complir les condicions per a obtindre'l en la data en què acabe el termini de presentació d'instàncies. Qui no ho acredite haurà de realitzar i superar un exercici de coneixements de valencià del mateix nivell. Aquelles persones que, al darrer any, hagueren superat aquesta prova en anteriors processos selectius d'aquest ajuntament, queden exemptes de realitzar-la.  
  
i) No haver sigut separades per mitjà d'expedient disciplinari, del servei de l'Administració de l'Estat, l'autonòmica o local, o de qualsevol ens públic, ni trobar-se inhabilitades per a l'exercici de funcions públiques.  
Tots els requisits enumerats en aquesta base s'han de posseir el dia que finalitze el termini de presentació d'instàncies i s'han de mantindre en el moment de la formalització del contracte de treball.  
  
5. Sol·licituds: forma i termini de presentació  
Les instàncies sol·licitant prendre part en la present convocatòria, en la qual es farà constar que es reuneixen tots els requisits exigits en la convocatòria, es dirigiran a l'alcalde-president de l'Ajuntament de Montserrat amb el model d'instància general quan es presenten físicament.  
Les instàncies es presentaran preferentment a través de la Seu Electrònica d'aquest Ajuntament, utilitzant el tràmit existent amb el seu nom; en la nostra Oficina d'Atenció a la Ciutadania (OAC), situada a la plaça de l'Església, 1; o bé mitjançant un altre procediment que regula l'article 16.4 de la Llei 39/2015, del procediment administratiu comú de les administracions públiques.  
En el supòsit que no es presente qualsevol sol·licitud en el Registre General d'aquest ajuntament, sinó en altres registres admissibles, s'haurà de remetre, dins el termini de presentació, un correu electrònic a blb@kljakidufy.rr indicant aquesta circumstància, adjuntant instància enviada escanejada.  
El termini de presentació de sol·licituds serà de quinze dies hàbils, a comptar de l'endemà de la publicació de l'anunci de les presents bases en el Butlletí Oficial de la Província de València.  
La instància que es presente haurà d'anar acompanyada per la documentació original següent:  
- DNI o document equivalent que acredite la seua personalitat.  
- Titulació acadèmica exigible a la base quarta.  
- Currículum, vida laboral, contractes i qualsevol altra documentació acreditativa dels mèrits que s'al·leguen. No s'admetrà cap documentació acreditativa de mèrits que es presente una vegada conclòs el termini de presentació d'instàncies.  
- Certificats requerits.  
- En el cas de tindre la condició de diversitat funcional, haurà d'aportar un document acreditatiu de la seua aptitud per a realitzar el treball.  
Els documents que es presenten electrònicament hauran d'aportar-se en format pdf, individualment i amb el nom a què correspon cada document.  
  
6. Admissió de persones aspirants  
Finalitzat el termini d'admissió d'aspirants, l'òrgan competent ha de dictar resolució, en el termini màxim de quinze dies naturals que aprove la llista provisional d'admissió i exclusió, que serà publicada en el tauler d'anuncis de la seu electrònica de l'Ajuntament, a l'apartat de transparència (C. Recursos/C.4. RH/C4.3. Processos de selecció de personal) i al lloc web municipal, concedint un termini de tres dies hàbils per a reclamacions. Aquestes es presentaran de la mateixa forma que les sol·licituds.  
Les reclamacions, si n'hi ha, s'acceptarien o es rebutjarien en la resolució per la qual s'aprove la llista definitiva, i s'hi farà constar la composició del tribunal qualificador.  
Els errors materials o de fet podran esmenar-se en qualsevol moment del procediment, d'ofici o a instància de part.  
  
7. Tribunal qualificador  
El tribunal qualificador estarà integrat per cinc persones empleades públiques municipals i tots els seus membres actuaran amb veu i vot.  
La composició del tribunal serà predominantment tècnica i les vocalies hauran de tindre una titulació igual o superior a l'exigida per a l'accés a la plaça convocada.  
El tribunal qualificador no podrà constituir-se ni actuar sense la presència, almenys, de més de la meitat dels seus membres, i dos realitzaran les funcions de Presidència i Secretaria.  
La composició del tribunal podrà ser recusat per les persones aspirants de conformitat amb el que preveuen els articles 23 i 24 de la Llei 40/2015, d'1 d'octubre, de règim jurídic del sector públic.  
El tribunal podrà disposar la incorporació als seus treballs d'assessors o assessores especialistes si les característiques o la dificultat de les proves així ho requereix, que col·laboraran amb el tribunal i tindran veu però no vot.  
El tribunal està facultat per resoldre els dubtes que es presenten i adoptar els acords necessaris per al bon ordre de les proves.  
Contra els actes i les decisions del tribunal qualificador, incloses les peticions de revisió de valoració de mèrits, així com les que impossibiliten la continuació del procediment per a la persona interessada o produeixen indefensió i es fonamenten en qualsevol dels motius de nul·litat o anul·labilitat previstos en els articles 47 i 48 de la Llei 39/2015, d'1 d'octubre, del procediment administratiu comú de les administracions públiques; es podrà interposar per la persona interessada un recurs d'alçada davant l'Alcaldia, de conformitat amb el que estableix en l'article 121.1 de l'esmentada Llei 39/2015, d'1 d'octubre, sense perjudici de la interposició de qualsevol altre recurs que es crega oportú.  
  
  
8. Contingut del procés selectiu: concurs i mèrits que cal valorar  
El procediment per a la selecció de les persones aspirants a integrar la borsa de treball serà el sistema de concurs de mèrits amb entrevista, el qual consistirà en la valoració dels mèrits invocats referits a l'experiència professional, la formació i l'adequació del perfil de les persones aspirants al lloc de treball.  
El tribunal procedirà a la valoració dels mèrits aportats per les persones aspirants d'acord amb el barem següent:  
A. Experiència (6 punts com a màxim): seran puntuades les activitats com a monitor o monitora dins l'àmbit de l'animació sociocultural demostrades amb els certificats i/o contractes corresponents.  
  
Baremació:  
- Per cada campament de 15 dies complets o per cada escola d'estiu d'un mes complet: 0,25 punts.  
Per al supòsit que no s'acredite la totalitat del campament o escola, o per a altres tipus de feines, es puntuarà proporcionalment als dies treballats, de la manera que tot seguit s'indica:  
- Per cada dia a jornada completa: 0,01 punts per dia.  
Si l'experiència que s'acredita està relacionada amb programes amb menors en situació de vulnerabilitat i inclusió, la puntuació es valorarà el doble en cada camp a baremar.  
En el cas de serveis prestats en l'Administració pública caldrà aportar un certificat de l'òrgan administratiu competent en què conste detalladament el temps i la categoria professional o contracte de treball que continga la data d'inici i finalització, percentatge de jornada i lloc exercit.  
En el cas de serveis prestats en l'empresa privada caldrà aportar un contracte de treball en el qual conste la data d'inici i finalització, percentatge de jornada i lloc desenvolupat.  
Amb independència de la documentació presentada per acreditar els mèrits professionals, serà requisit necessari l'aportació de l'informe de vida laboral actualitzat. La no aportació de l'esmentat document impedirà la valoració del mèrit al·legat llevat que aquesta es deduïsca inequívocament de la documentació presentada.  
B. Formació (4 punts com a màxim). Tots els mèrits acadèmics acreditatius hauran d'haver estat expedits per entitats de caràcter oficial. Únicament es valorarà el títol superior que s'haja obtingut:  
  
- Per tindre la diplomatura o llicenciatura relacionada amb les àrees educatives i socials: 1 punt.  
- Per tindre, dins dels cicles formatius, titulació de tècnic o tècnica superior en Animació Sociocultural, en Integració Social o en Educació Infantil: 0,75 punts.  
- per tindre la titulació curs de director o directora d'activitats de temps lliure educatiu infantil i juvenil, homologada per l'IVAJ: 0,5 punts.  
- Per cursos relacionats amb l'animació sociocultural:  
Cursos relacionats de fins a 25 hores: 0,05 punts.  
Cursos relacionats de més de 25 hores i fins a 50 hores: 0,1 punts.  
  
Cursos relacionats de més de 50 hores i fins a 100 hores: 0,2 punts.  
  
Cursos relacionats de més de 100 hores: 0,3 punts.  
S'entén el caràcter oficial dels cursos quan hagen estat organitzats o impartits per qualsevol administració pública, universitat, col·legi professional o sindicat, o amb la seua participació o col·laboració.  
La puntuació de l'escala de barem anterior operarà de forma individualitzada per a cada curs acreditat, però no es valoraran els certificats en què no s'especifique la seua durada ni aquells de durada inferior a 25 hores. Tampoc no es valoraran els cursos de valencià i d'idiomes ni els cursos pertanyents als estudis curriculars, cursos de doctorat i els dels diferents instituts de les universitats quan formen part del pla d'estudis del centre.  
C. Coneixements de valencià a acreditar amb certificat expedit per la Junta Qualificadora de Coneixements de Valencià o certificat d'equivalència als graus que s'indiquen, expedit per la institució educativa competent. Únicament es valorarà el títol superior a l'exigit, que s'haja obtingut:  
C2: 1 punt  
D. Coneixements d'anglés a acreditar amb certificat expedit per l'escola oficial d'idiomes, altres entitats reconegudes oficialment o certificat d'equivalència als graus que s'indiquen, expedit per la institució educativa competent. Únicament es valorarà el títol superior que s'haja obtingut:  
B1: 0,25 punts  
B2: 0,50 punts  
C1: 0,75 punt  
C2: 1 punt  
E. Entrevista (3 punts com a màxim): Es citarà a totes les persones candidates que han acreditat amb la sol·licitud que compleixen els requisits demanats i han aportat tota la documentació per a valorar la seua idoneïtat en el treball a desenvolupar. És obligatori presentar-se a ella per a seguir dins el procés.  
  
9. Qualificació del procés  
La qualificació del procés estarà determinada per la suma dels punts obtinguts en la valoració dels mèrits a què es refereix la base huitena.  
  
En cas d'empat entre algunes de les persones aspirants, es resoldrà atenent, en primer lloc, a la puntuació obtinguda en l'apartat de l'experiència i, en segon lloc, a la puntuació obtinguda en l'apartat de formació. Si persistira la situació d'empat, aquest es resoldrà mitjançant la celebració d'un sorteig.  
  
10. Relació de persones aprovades i constitució de la borsa de treball  
Una vegada acabada l'avaluació de les persones aspirants, el tribunal farà pública la relació provisional d'aprovades per ordre de puntuació en el tauler d'anuncis de la seu electrònica de l'Ajuntament i a l'apartat de transparència del lloc web municipal (C. Recursos/C.4. RH/C4.3. Processos de selecció de personal) i concedirà un termini de tres dies hàbils per a possibles reclamacions.  
Transcorregut el termini de reclamacions, es farà pública la relació definitiva de persones aprovades en el  
tauler d'anuncis de la seu electrònica de l'Ajuntament i a l'apartat de transparència del lloc web municipal.  
Aquesta relació s'elevarà a la Presidència de la corporació perquè procedisca a la formalització de la borsa.  
  
11. Funcionament de la borsa  
La borsa de treball estarà constituïda per la relació de persones aspirants ordenades per ordre decreixent d'acord amb la puntuació total obtinguda en la suma de puntuacions en els diferents apartats del barem.  
  
Els contractes laborals es formalitzaran prèvia oferta al personal d'acord amb les regles que es detallen a continuació:  
a) La persona aspirant disposarà d'un termini màxim de tres dies hàbils des de la crida per presentar la documentació original acreditativa del compliment dels requisits exigits en la base 4, si no estan ja en possessió de l'Ajuntament. En el supòsit de no presentar-la en el termini indicat, s'entendrà que rebutja l'oferta i se situarà al final de la llista de persones inscrites. Si el rebuig s'efectua dues vegades consecutives sense justificar, serà exclosa de la borsa.  
b) En aquells casos en què es rebutge l'oferta al·legant incapacitat laboral transitòria, maternitat o estar treballant, se'ls mantindrà l'ordre que originalment ocupaven en la borsa. La concurrència d'aquestes causes haurà de quedar suficientment acreditada per qualsevol mitjà admissible en dret. Hauran de comunicar la finalització de la circumstància per a poder tornar a ser cridades.  
c) La persona que haja estat contractada menys de sis mesos, una vegada cessada, tornarà a ocupar el mateix lloc que tenia a la borsa fins a complir el període de sis mesos. Una vegada contractada sis o més mesos, passarà a ocupar l'últim lloc.  
d) Tota aquella persona contractada que no haja complit amb el correcte exercici de les tasques assignades, serà informada de la seua no aptitud i exclosa d'aquesta i futures borses.  
e) En funció de la participació en les activitats de menors en situació de vulnerabilitat i inclusió, es donarà preferència en la contractació a les persones candidates que hagen acreditat experiència en aquest camp.  
  
  
12. Vigència de la borsa  
La vigència de la borsa que es constituïsca es mantindrà fins que no s'aprove una nova borsa o mentre s'estime necessari el seu manteniment, deixant sense efecte qualsevol altra que estiguera vigent en el moment de la seua constitució.  
  
13. Recursos  
Les presents bases vinculen l'Ajuntament, el tribunal i les persones que participen en les proves selectives. Tant les bases, com tots els actes administratius que deriven de la convocatòria i de l'actuació de la Comissió podran ser impugnats per les persones interessades en els casos, els terminis i la forma establida en la Llei 39/2015, d'1 d'octubre, del procediment administratiu comú de les administracions públiques (LPACAP).  
  
Contra aquestes bases, que posen fi a la via administrativa, es podrà interposar, alternativament, un recurs de reposició potestatiu, en el termini d'un mes a comptar de l'endemà de la recepció d'aquesta notificació, davant l'Alcaldia d'aquest ajuntament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques (LPACAP), o un recurs contenciós administratiu, davant els jutjats contenciosos administratius de la província de València, en el termini de dos mesos a comptar de l'endemà de la recepció de la present notificació, de conformitat amb l'article 46 de la Llei 29/1998, de 13 de juliol, de la jurisdicció contenciosa administrativa. Si s'optara per interposar el recurs de reposició potestatiu, no podrà interposar un recurs contenciós administratiu fins que aquell siga resolt expressament o se n'haja produït la desestimació per silenci.  
Així mateix, podrà interposar qualsevol altre recurs que considere pertinent.  
  
Montserrat, 10 de març de 2020.- L'alcalde: Josep M. Mas i Garcia.